聞箏作
作者：劉子翬
朝代：宋

paragraphs: 月高夜鳴箏，聲從綺窗來。
隨風更迢遞，縈雲暫徘徊。
餘音若可玩，繁弦互相催。
不見理箏人，遥知心所懷。
寧悲舊寵棄，豈念新期乖。
含情鬰不發，寄曲宣餘哀。
一彈飛霜零，再撫流光頹。
每恨聽者稀，銀甲生浮埃。
幽幽孤鳳吟，衆鳥聲難諧。
盛年嗟不偶，况乃容華衰。
道同符片諾，志異勞百媒。
栖栖牆東客，亦抱凌雲才。